Fazakas Szabolcs

Fazakas István Szabolcs (Budapest, 1947. október 26. – 2020. március 31.) magyar politikus, miniszter (1996–1998), országgyűlési (2002–2004) és EP-képviselő (2004–2009), az Európai Számvevőszék tagja.

Tanulmányai és családja 

1966-ban vették fel a MKKE külkereskedelmi szakára, ahol 1971-ben szerzett diplomát, majd 1973-ban doktorált.

Angolul, németül és oroszul beszél. Nős, felesége közgazdász. Két fiúgyermekük van.

Minisztériumi pályafutása 

Diplomájának megszerzése után két évet dolgozott az egyetemen tanársegédként. Innen a Külkereskedelmi Minisztériumba került, mint német referens, majd bécsi kereskedelmi tanácsos, főosztályvezető-helyettese, majd a Kereskedelmi Minisztérium főosztályvezetője (itt az OECD-ügyekért volt felelős). 1989-ben miniszter-helyettessé nevezték ki, amelyet az Antall-kormány kinevezéséig viselt.

1995-ben került újra kormányzati pozícióba, az Ipari, Kereskedelmi és Idegenforgalmi Minisztérium közigazgatási államtitkára lett. 1996-ban, rövid egy hónapos bonni nagyköveti tevékenység után Horn Gyula kormányának ipari, kereskedelmi és idegenforgalmi minisztere volt. Ilyen minőségben az Országos Atomenergia Bizottság elnöke is. 1998-ig viselte tisztségét.

Üzleti pályafutása 

1990-től az osztrák állami ipar (Austrian Industries) magyarországi vezérképviselője volt egészen államtitkári kinevezéséig.

Ezután Daimler Chrysler autóvállalat képviselet-vezetője volt 1998–2002-ig. Utána több bank és cég igazgatótanácsi tagjaként vagy elnökeként is dolgozott.

Parlamenti munkája 

A 2002-es országgyűlési választáson az MSZP országos listájáról került be az Országgyűlésbe. Az Interparlamentáris Unió magyar nemzeti csoportjának elnökeként tevékenykedett. 2004-ben beválasztották az Európai Parlamentbe, melynek előtte megfigyelő tagja volt. Országgyűlési mandátumáról emiatt lemondott. Az EP-ben a pénzügyi ellenőrző bizottság elnöke volt 2006-ig, majd megválasztották a Parlament tanácsnokává.

A 2009. júniusi EP-választásokon az MSZP listáján a 6. helyen szerepelt, ám miután a pártnak csupán négy jelöltje jutott be, így a 2009–2014-es ciklusra kiszorult az Európai Parlamentből.

Az Európai Számvevőszék tagjaként 
2010. március 25-én az EP plenáris ülése kedvező véleményt adott az Európai Számvevőszék magyar tagjává történő kinevezéséről. A szavazás során az Európai Néppárt képviselői Fazakas ellen szavaztak, mivel kifogásolták, hogy eltitkolta titkosszogálati múltját a parlamentnek megküldött önéletrajzában és az illetékes parlamenti bizottság meghallgatásán.

A Parlament véleményét követően április 26-án a Tanács a 2010/246/EK határozattal kinevezte 6 évre, a 2016. május 6-áig szóló időszakra a Számvevőszék magyar tagjának, Halász Gejza helyére.

Társadalmi tevékenysége 

2000-ben a Magyarország Európában Alapítvány ügyvezető elnöke lett, valamint 2001 és 2004 között a Magyar Tenisz Szövetség általános alelnöke is volt. Haláláig a Magyar Közgazdasági Társaság Európai Uniós Szakosztályának elnöki tisztét töltötte be.

Díjai, kitüntetései 
 A Magyar Köztársasági Érdemrend középkeresztje a csillaggal (1998)

Jegyzetek

További információk 
MTI Ki Kicsoda 2009, Magyar Távirati Iroda, Budapest, 2008, 310. old.
Fazakas Szabolcs hivatalos honlapja
Fazakas Szabolcs az Európai Parlament honlapján
Fazakas Szabolcs az MSZP honlapján

1947-ben született személyek
2020-ban elhunyt személyek
Magyarország miniszterei
Magyar üzletemberek
Magyar diplomaták
MSZP-tagok
Országgyűlési képviselők (MSZP)
Országgyűlési képviselők (2002–2006)
Magyarországi európai parlamenti képviselők 2004–2009
Magyarország államtitkárai
Magyar poliglottok
Magyarország követei és nagykövetei Németországban
Budapesten született személyek